Here is a page extracted from Wikipedia that may contain CSS, HTML, and a lot of unformatted text.

Title: Hespital de Benás
Content: O Hespital de Benás yera un cubilar de montanya situau en o termin municipal de Benás a 1.758 metros d'altaria, en a marguin ezquierda d'o Esera, en o Parque Natural de Pocez-Maladeta a o pie d'a linia de crestas que forma a frontera con Comenche.

Se troba situau a bels 13 km d'a villa de Benás y actualment ye un hotel que aculle 55 cambras con spa y a estación d'esquí de fundo y de montanya de Plans de l'Hospital.

Ya en o sieglo XII yera un hospital de caminants creyau por a Orden de Sant Chuan d'o Hespital.

Historia 

A existencia d'un hespital en a val de Benás se remonta a la Edat Meya, cuan os caballers d'a Orden de Sant Chuan prencipioron a construyir hespitals, en o sentiu d'a epoca, ta auxiliar a os caminants que trescruzaban os Pireneus por os pasos de montanya d'a val.

No se tractaba d'hespitals ta malautos, en o sentiu actual d'o termin, sino mas bien estarían posadas ta caminants a on se les ufriba alochamiento y birolla y si lo amenistaban se les curaban as nafras que podeban haber-sen feito mientres a suya marcha, podendo quedar-se alochaus en éls mientres un tiempo dica que se trobaban en condicions fisicas de continar a marcha.

O hespital ha teniu cuantas ubicacions en a val, no distando entre si mas de bels centenars de metros. As diversas ubicacions pueden estar vesitadas y se troban adecuadament senyalizas.

O primer hespital data d'o sieglo XII, arredol de l'anyo 1172, y d'él nomás se conserva bellas pocas enrunas situadas a bels 600 metrs a l'ueste de l'actual hespital (en as coordenadas ). Chunto a istas enrunas s'ubican tamién as d'a capiella de Sant Salvador, tamién d'o sieglo XII.

Iste emplazamiento s'albandonó y en o sieglo XVI se construyó un nuevo hespital a bels 500 metros a l'este de l'actual hespital (en as coordenadas ) d'o que tampoco no se conservan mas que bellas pocas enrunas.

Atra vegada, ista segunda ubicación fue albandonada dimpués d'estar estricallada por un lurte o día 6 de chinero de 1826, construyindo-se un tercer hespital chunto a la ubicación d'o segundo que fue conoixiu como a "Barraca del puerto".

Posteriorment se construyó un atro, en un puesto muit amanau a o tercero, que tamién fue espaldau por un lurte dica que en 1874 se construyó un cinqueno en l'actual ubicación (en as coordenadas ) sobre o cual ye construyiu l'actual hotel.

Dimpués de mas de 700 anyos d'uso, si paramos cuenta d'os suyos diversos emplazamientos historicos, l'edificio situau en a cinquena ubicación fue tamién albandonado en rematar a Guerra Civil Espanyola.

No estió dica l'anyo 1990 que s'encetó a restauración de l'edificio prencipiando a suya actividat como hotel en l'anyo 2002.

Se veiga tamién 
 Plans de l'Hospital
 Cubilars d'o Pireneu aragonés

Referencias

Enlaces externos 

  La historia milenaria del Hospital de Benasque
  Hospital, hospitalidad y hospedaje Historia del hospital de Benasque
  El Hospital de Benasque reabre la sala de la historia de los hospitales

Hespital de Benás
Benás